Nyaya yeMangoda Yonetsa kuNamibia
Gurukota rezvemigodhi, VaObert Mpofu, vanonzi vari kupupa furu nehasha nenyaya yemangoda
Nhumwa dzemasangano akazvimirira ega dziri kupinda mumusangano we Kimberly Process ku Windhoek ku Namibia, dziri kukurudzira kuti Zimbabwe imbomiswa kutengesa mangoda ayo. Dzimwe dzenhengo idzi dzinoti dziri kuvhundutsirwa nehurumende kuitira kuti dzisape zvakasununguka pfungwa dzadzo pane zviri kuitika kwaMarange. Executive Director veCentre for Research and Development, Va Farai Maguwu, vanonzi vakatotiza kumusangano uyu vachityira hupenyu hwavo. Gurukota remigodhi, Va Obert Mpofu, vanonzi vakaenda kumusangano uyu nenhumwa makumi maviri nepfumbamwe. Vanhu vakaperekedza VaMpofu vachange vachitsigira pamire hurumende yeZimbabwe. Zimbabwe iri kuda kuti mangoda ayo arambe achitengeswa, asi vemasangano akazvimirira ari kukurudzira Kimberly Process kuti imbomisa Zimbabwe kuva muhurongwa hweKimberly Process. Nyaya iyi inonzi iri kunetsa zvikuru kuNamibia nekuti nyika dzakaita seSouth Africa, Namibia ne Democratic Republic of Congo, dzinonzi dziri kutsigira Zimbabwe kuti isarambidzwe kutengesa mangoda ayo. Asi dzimwe nyika dzose dziri kuti ngaimbomiswa kutengesa mangoda ekwaMarange. Russia ne China dzinonzi dziri kukurudzira kuti Zimbabwe imbomiswa kutengesa mangoda. VaMpofu vanonzi vaudza musangano uyu kuti hapana kana munhu mumwe chete akaurayiwa kwaMarange nemasoja. Asi masangano akazvimirira ari kuti kwakafa vanhu vanosvika, kana kudarika mazana maviri. Vamiriri veCanada vari pamusangano uyu vaburitse gwaro ravo vachishoropodza Va Mpofu nekukurudzira hurumende ye Zimbabwe kuti ichengetedze hupenyu hwevanhu vakaita saVa Maguwu nevamwe vakazvimirira vega. Hatina kukwanisa kubata VaMaguwu kanawo VaMpofu kuti tinzwe zvaitika. Dzimwe Nhau Kubva kuStudio7...